
Κυρία Υπουργέ, 
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες ή/και σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Με την παρούσα επιστολή επιθυμούμε να θέσουμε υπόψη σας την ανάγκη θέσπισης ειδικής μέριμνας στο πλαίσιο του στεγαστικού επιδόματος των φοιτητών και των καταρτιζόμενων σε Σχολές Ανώτερης Επαγγελματικής Κατάρτισης (ΣΑΕΚ) που έχουν αναπηρία, καθώς και όσων έχουν αδέλφια ή γονείς με αναπηρία.
Οι οικογένειες στις οποίες υπάρχει άτομο με αναπηρία επιβαρύνονται συχνά με αυξημένες και διαρκείς οικονομικές επιβαρύνσεις, γεγονός που δεν αποτυπώνεται επαρκώς στα ισχύοντα εισοδηματικά κριτήρια. Οι οικονομικές αυτές επιβαρύνσεις επηρεάζουν σημαντικά τη δυνατότητα κάλυψης των εξόδων φοίτησης και στέγασης των παιδιών τους.  
Παρότι το ισχύον πλαίσιο προβλέπει συγκεκριμένα εισοδηματικά και άλλα κριτήρια για τη χορήγηση του στεγαστικού επιδόματος, δεν αποτυπώνει επαρκώς το αυξημένο οικονομικό βάρος που συνεπάγεται η αναπηρία εντός της οικογένειας.  
Ως εκ τούτου, σας καλούμε να εξετάσετε τη δυνατότητα τροποποίησης του θεσμικού πλαισίου του στεγαστικού επιδόματος των φοιτητών και των καταρτιζόμενων των Δημόσιων Σ.Α.Ε.Κ. μέσω του διπλασιασμού των εισοδηματικών κριτηρίων για φοιτητές με αναπηρία ή για φοιτητές που έχουν αδέλφια ή γονείς με αναπηρία, καθώς και τη θέσπιση προσαύξησης του επιδόματος για τις παραπάνω κατηγορίες, ώστε να διασφαλίζεται η ουσιαστική ισότητα και η ισότιμη πρόσβαση στην εκπαίδευση.
Ευελπιστώντας στην θετική σας ανταπόκριση επί του δίκαιου αυτού ζητήματος, σας ευχαριστούμε εκ των προτέρων.  

Ο Πρόεδρος

Β. Κούτσιανος


Πίνακας Αποδεκτών:

-	Γραφείο Πρωθυπουργού της χώρας, κ. Κ. Μητσοτάκη
-	Γραφείο Υπουργού Επικρατείας,  κ. Α. Σκέρτσο
Γραφείο Γ.Γ. Ανώτατης Εκπαίδευσης, κ. Δ. Μπουραντώνη
Οργανώσεις Μέλη Ε.Σ.Α.μεΑ. 

